
RAPORT
asupra propunerii legislative pentru completarea art.7 din
 Legea nr. 273/2004 privind regimul juridic al adopţiei 
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru completarea art.7 din Legea nr. 273/2004 privind regimul juridic al adopţiei, trimisă cu adresa Pl.x 211 din 16 aprilie 2008 şi înregistrată cu nr.31/338 din 16 aprilie 2008.    

Potrivit prevederilor art.75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins această propunere legislativă, în şedinţa din 9 aprilie 2008.

Consiliul Legislativ a avizat negativ această iniţiativă legislativă, cu observaţii şi propuneri, conform avizului nr.1418 din 15 octombrie 2007.

Guvernul, prin punctul de vedere transmis cu nr.2968 din 8 noiembrie  2007, nu susţine adoptarea acestei iniţiative legislative. 

Comisia pentru drepturile omului, culte şi problemele minoritãţilor naţionale a avizat favorabil propunerea legislativă,  potrivit adresei cu nr. Pl-x 211/2008 din 18 iunie 2008.
Propunerea legislativă supusă dezbaterii are ca obiect de reglementare completarea art.7 din Legea  nr. 273/2004 privind  regimul  juridic al adopţiei, în sensul instituirii posibilităţii adoptării unui copil,  în mod succesiv, de o a doua persoană în cazul în care adoptatorul pierde una  sau  mai  multe  din  garanţiile sau  condiţiile  necesare  adopţiei. Potrivit textului propunerii legislative, cel de-al doilea adoptator trebuie să convieţuiască cu cel dintâi, să aibă legături strânse cu copilul iar adopţia ulterioară să fie în interesul superior al copilului.

În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă şi documentele care o însoţesc, în şedinţa din 17 septembrie 2008. 

La dezbateri a participat, în calitate de iniţiator al propunerii legislative, domnul senator Gavrilă Vasilescu, membru al Grupului parlamentar al P.C.
În cadrul dezbaterilor, membrii Comisiei au arătat că art. 7 din Legea nr. 273/2004 privind regimul juridic al adopţiei, consacră, în cadrul alin. (1), principiul potrivit căruia copilul nu poate fi adoptat de mai mulţi adoptatori nici simultan, nici succesiv, iar în cadrul alin. (2) prevede o excepţie cu privire la adoptatorii care sunt soţi, în baza căreia pot fi încuviinţate adopţia simultană sau adopţii succesive. Mai mult, membrii Comisiei au subliniat că aceste prevederi sunt în concordanţă cu reglementările internaţionale în domeniu, pe care ţara noastră şi-a asumat angajamentul să le respecte, respectiv Convenţia europeană în materia adopţiei de copii, încheiată la Strasbourg, la 24 aprilie 1967, la care România a aderat prin Legea nr. 15/1993.
Din numărul total de 29 membri ai Comisiei juridice, de disciplină şi imunităţi  la şedinţă au participat 17 deputaţi.

Faţă de considerentele menţionate mai sus, membrii Comisiei au hotărât, cu majoritate de voturi (2 voturi împotrivă), să propună plenului Camerei Deputaţilor respingerea propunerii legislative pentru completarea art.7 din Legea nr. 273/2004 privind regimul juridic al adopţiei.

 În raport cu obiectul şi conţinutul său, iniţiativa legislativă face parte din categoria legilor organice. 

